SENA ลุยศึกษาลงทุนคลังสินค้า-โรงแรมหวังเพิ่มรายได้ประจำ เล็งเปิด 12 โครงการใหม่ปี 63
SENA ลุยศึกษาลงทุนคลังสินค้า-โรงแรมหวังเพิ่มรายได้ประจำ เล็งเปิด 12 โครงการใหม่ปี 63
SENA ลุยศึกษาลงทุนคลังสินค้า-โรงแรมหวังเพิ่มรายได้ประจำ เล็งเปิด 12 โครงการใหม่ปี 63
3 ธ.ค. 2562

น.ส.อธิกา บุญรอดชู ผู้อำนวยการ สายงานจัดสรรเงินทุนและการลงทุน บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทอยู่ระหว่างศึกษาลงทุนในธุรกิจใหม่ โดยสนใจธุรกิจคลังสินค้าให้เช่า และโรงแรม เพื่อเพิ่มสัดส่วนรายได้ประจำให้มากขึ้นจากปัจจุบันอยู่ที่ราว 100 ล้านบาท/ปี คาดว่าจะเห็นความชัดเจนของการลงทุนในปี 63 เบื้องต้นรูปแบบของการลงทุนนั้น หากโครงการมีมูลค่ามากกว่า 1,000 ล้านบาทก็จะร่วมทุนกับพันธมิตร แต่หากมูลค่าโครงการต่ำกว่า 1,000 ล้านบาทก็จะพัฒนาโครงการด้วยตนเองหรือเข้าไปซื้อกิจการ (M&amp;A)
ขณะที่แนวโน้มผลประกอบการในปี 63 บริษัทคาดว่าจะเติบโตต่อเนื่องจากปีนี้ โดยมีแผนงานเบื้องต้นที่จะเปิดโครงการใหม่ 11-12 โครงการ แบ่งเป็นโครงการร่วมทุน (JV) จำนวน 2 โครงการ ส่วนที่เหลือเป็นการพัฒนาของบริษัทเอง พร้อมทั้งวางงบลงทุนซื้อที่ดินเพื่อรองรับพัฒนาโครงการแนวราบไว้ที่ 1,000 ล้านบาท ทั้งนี้ บริษัทคาดวาจะเสนอแผนการดำเนินงานในปี 63 ให้คณะกรรมการบริษัทพิจารณาในช่วงเดือน ก.พ.63
ส่วนปีนี้บริษัทมั่นใจว่ารายได้จะเติบโตได้ตามเป้าหมายมาที่ 6,000 ล้านบาท และยอดขายจะทำได้ราว 10,000 ล้านบาท ตามการเปิดโครงการได้ครบตามแผนงานทั้งหมด 11 โครงการ มูลค่าโครงการรวม 10,172 ล้านบาท ซึ่งปัจจุบันบริษัทมียอดขายที่รอรับรู้รายได้ (Backlog) อยู่ที่ 12,860 ล้านบาท คาดจะรับรู้รายได้ในปีนี้อีกที่ 4,800 ล้านบาท ส่วนที่เหลือจะทยอยรับรู้รายได้ไปจนถึงปี 65
สำหรับมาตรการกระตุ้นอสังหาริมทรัพย์ของภาครัฐในช่วงที่ผ่านมาทั้งมาตรการลดค่าโอนกรรมสิทธิ์ ลดค่าจดจำนอง บ้านที่มีมูลค่าต่ำว่า 3 ล้านบาท และโครงการ “บ้านดีมีดาวน์” ถือว่าเป็นผลบวกต่อบริษัทฯ จากปัจจุบันที่มีสินค้าพร้อมขาย (สต็อก) มูลค่าราว 7,000 ล้านบาท แบ่งเป็นโครงการร่วมทุน (JV) มูลค่า 2,000 ล้านบาท และคอนโดมิเนียมที่พัฒนาเองมูลค่า 5,000 ล้านบาท
 